Beampte wond man wat hom en sy kollega glo wou skiet | Netwerk24
25 Julie 2021 14:01
Kapt. Aafje Botma, provinsiale polisiewoordvoerder, sê in 'n verklaring die polisie ondersoek 'n sake van poging tot moord en die besit van 'n ongelisensieerde vuurwapen en ammunisie.
Die 47-jarige man is in hegtenis geneem nadat hy glo probeer het om 'n verkeersbeampte te skiet. Die verkeersbeampte en sy kollega was aan diens toe hulle 'n wit Toyota Corolla op die R565 in Boshoek aftrek nadat die bestuurder 'n stopstraat geïgnoreer het. Nadat die voertuig tot stilstand gekom het, het die bestuurder uit die motor geklim en om verskoning gevra, sê Botma.
Een van die verkeersbeamptes het nadergestap en gesien daar is drie passasiers. Hy het ook 'n vuurwapen in die voertuig gesien.
Die verkeersbeampte is terug na sy kollega om hom oor die situasie in te lig. Die bestuurder het vermoedelik die gesprek tussen hulle gehoor en na bewering 'n vuurwapen uitgepluk en op die verkeersbeamptes probeer skiet. Daar was gelukkig probleme met die pistool en hy kon nie skiet nie, sê Botma in die verklaring.
In die proses het een van die verkeersbeamptes die verdagte in die bolyf gewond. Die verdagte en sy drie passasiers het te voet probeer vlug, maar die gewonde verdagte het enkele meter verder op die grond geval.
Hy in hegtenis geneem nadat die polisie ontbied is en na 'n hospitaal geneem, lui die verklaring.
Netwerk24 verneem die verdagte was Sondagmiddag steeds in 'n kritieke toestand in die hospitaal.
Botma sê die polisie het die voertuig deurgesoek en afgekom op drie pistole, 'n haelgeweer en ammunisie.